《张次律见招欲同一诗人饮既见乃新定远令刘旦》
宋代·赵蕃

张侯呼我饮，云欲醉诗人。
我愧野无格，君能高出尘。
句中真有画，笔下信如神。
不待平生识，由来一语亲。
众皆嫌坦率，意独取天真。
颇恨匆匆别，殊乖款款陈。
王官欣旧辙，蛮语昧初询。
起此穷途哭，端非倾盖新。
度江风吼夕，发轫雪飞晨。
行路嗟离阔，题诗报苦辛。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。